  Майя Бывальцева Удмуртиын коронавирус инфекци вӧлмонэз алон вылысь 29-тӥ куарусёнысен выль сюбегатонъёс кутӥськозы. Элькунъя оперативной штаблэн видеоконференци амалэн ортчем кенешоназ со сярысь улосвыл кивалтэтлэн тӧроез Ярослав Семёнов ивортӥз. Нырысь ик вераськон фуд-кортъёс сярысь мынэ. Соос вирнуналысен ворсаськозы. Ужаны быгатозы аэропортын, вокзалъёсын, автозаправкаосын интыяськемъёсыз гинэ.  Калыкез сюдон предприятиослы (кафеос, ресторанъёс) кык амал пӧлысь одӥгзэ бырйыны ӵектэмын. Нырысетӥез – залэз 50 процентлы гинэ тырмытон. Кыкетӥез – быдэссэ тырмыты луоз, но куноослэн коронавируслэсь прививка пуктэмзы сярысь сертификатсы (QR-код) яке берло 72 час ӵоже лэсьтэм тестсы луыны кулэ, кудӥз адямилэн висёнэз ӧвӧл шуыса возьматоз. Вузкарон центръёсы, кафеосы, ресторанъёсы, мукет калыко интыосы пырон азьын одно ик температураез мертаны кулэ 5-тӥ коньывуонысен физкультурая, спортъя, тазалыкез кыдатонъя, югдытон, адӟытон но мукет со выллем ужрадъёсты озьы ик вакцинаци сярысь сертификатэн (QR-код) но тестэн гинэ пырыны лэзёзы. Али сыӵе ужрадъёсты ортчытъясь предприятиосын интыосын ик ӝог тест ортчытон сярысь ужпумез сэртто-пертчо. Ярослав Семёнов Роспотребнадзорлэн элькунъя управлениез но кунпуш ужъёсъя министерствоез эм маскаосты одно нуллон куронэз быдэсъянэз чакланъя рейдъёслэсь лыдзэ будэтыны куриз. Дышетонъя но тодосъя министерство но дышетон огазеяськонъёс вань пиналъёсты каникулэ лэзён яке дистанционной амалэн дышетонэ выжтон сярысь ӵектонъёссэс дасяны кулэ, солы одӥг нунал висъязы.  Тегъёс: Ижкар Удмуртия коронавирус ЯрославСемёнов сюбегатонъёс  